अब भी बच्चों के प्रति पूरा दायित्व समझते हुए, बच्चों के लिए सच्चा एवं श्रेष्ठ लिखा जाना बहुत शेष है। बच्चों के लिए लिखा बच्चों के ही समान मासूम, स्वाभाविक, निर्मल एवं 'बड़ा' होना चाहिए। फिर लिख दूँ कि बहुत से बड़े लोग बाल-साहित्य के क्षेत्र में भी बड़ी याने गंदी राजनीति लाकर उसे दूषित करना चाह रहे हैं, इसका विरोध होना चाहिए। लेकिन यकीन मानिए आज हिंदी में उत्तम कोटि का बाल-साहित्य उपलब्ध है और पुस्तकों की साज-सज्जा आदि की दृष्टि से भी आज हम गर्व कर सकते हैं। और यह भी कि आज हिंदी में अन्य भारतीय भाषाओं से ही नहीं बल्कि विदेशी भाषाओं से भी अनुवाद के रूप में बाल-साहित्य उपलब्ध है। नेशनल बुक ट्रस्ट द्वारा प्रकाशित 'कोरियाई बाल कविता' पुस्तक में तो मेरे ही अनुवाद हैं। आज सबसे ज़्यादा ज़रूरत अच्छे बाल-साहित्य की पहचान और उसे रेखांकित/विज्ञापित करने के साथ-साथ उसे बालक का खेल समझ उसकी उपेक्षा करने वालों को चुनौती देने की है।